Fl-1 ta' Lulju l-Unjoni Doganali tal-UE, waħda mill-akbar kisbiet tal-Unjoni Ewropea, tiċċelebra l-50 anniversarju tagħha. Bħala riżultat tal-ftehimiet storiċi ta' wara l-gwerra li wittew it-triq għall-integrazzjoni Ewropea, fl-1968 bdiet taħdem l-Unjoni Doganali. Bl-eliminazzjoni tat-tariffi doganali għall-kummerċ ta' merkanzija f'dik li issa hi l-UE, l-Unjoni Doganali kienet l-ewwel pass deċiżiv biex l-UE ssir l-akbar blokk kummerċjali fid-dinja, fejn it-28 amministrazzjoni doganali tal-UE jaġixxu daqslikieku huma entità waħda. Matul dawn l-aħħar 50 sena l-Unjoni Doganali żviluppat f'element fundamentali tas-Suq Uniku tagħna, billi tħares il-fruntieri tal-UE u ċ-ċittadini tagħna minn merkanzija pprojbita u perikoluża, bħall-armi u d-drogi. Din tiffaċilita wkoll porzjon dejjem akbar ta' kummerċ globali: fl-2017 id-dwana tal-UE ħadet ħsieb 16 % tal-kummerċ dinji. Fl-1 ta' Lulju 2018, eżattament 50 sena wara li ġiet stabbilita l-Unjoni Doganali, il-Kummissjoni qed torganizza avvenimenti fl-ajruporti u fl-iskejjel madwar l-UE biex toħloq sensibilizzazzjoni dwar din il-kisba straordinarja. Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-Unjoni Doganali hija kisba unika u importanti ħafna. Bis-saħħa tagħha l-Ewropej jistgħu jisfruttaw bis-sħiħ il-benefiċċji kollha tas-suq intern, u fl-istess ħin jibqa' għaddej il-fluss kummerċjali u jitħarsu l-konsumaturi. Nirringrazzja lill-eluf ta' persuni li taw sehemhom għal din il-kisba Ewropea matul l-aħħar 50 sena u li qed ikomplu jagħmlu dan.” Kif taħdem l-Unjoni Doganali? L-Unjoni Doganali tal-UE kienet prevista għall-ewwel darba fit-Trattat ta' Ruma u fl-1968 eliminat id-dazji doganali imposti fil-fruntieri bejn il-membri tal-Komunità Ewropea. Illum il-ġurnata din hija żona kummerċjali unika fejn il-merkanzija kollha tista' tiċċirkola b'mod ħieles, kemm jekk tkun prodotta fl-UE u kemm jekk tkun ġejja minn barra l-fruntieri tagħha. Id-dazju fuq il-merkanzija li tiġi minn barra l-UE jitħallas ġeneralment meta din tidħol l-ewwel darba fl-UE. B'hekk, id-dwana tiżgura li jitħallsu dawk id-dazji u li jitħarsu l-interessi finanzjarji tal-Unjoni u tal-Istati Membri tagħha. Id-dwana tiżgura wkoll li ma jidħlux prodotti li jkunu ta' riskju għas-sikurezza jew għas-saħħa taċ-ċittadini tal-UE; twaqqaf il-merkanzija li tkun traffikata u mdaħħla b'kuntrabandu jew li tkun ta' periklu għall-ambjent u l-wirt kulturali Ewropew, jew il-merkanzija li ddgħajjef l-interessi finanzjarji tal-UE u tal-Istati Membri tagħha. Biex jiġi żgurat il-funzjonament bla xkiel taż-żona doganali unika, l-Istati Membri tal-UE jużaw sett komuni ta' regoli, ibbażat fuq l-hekk imsejjaħ Kodiċi Doganali tal-Unjoni. B'dan il-Kodiċi li ġie aġġornat fl-2013 u li ilu japplika mill-2016, il-pajjiżi tal-UE jistrieħu fuq l-istess regoli u proċeduri biex jittrattaw l-importazzjoni, l-esportazzjoni u t-tranżitu tal-merkanzija. Dan jistimula l-kompetizzjoni u l-kummerċ, itejjeb l-effiċjenza, iżid il-kwalità u jnaqqas il-prezzijiet għall-konsumaturi. L-awtoritajiet doganali nazzjonali fil-pajjiżi kollha tal-UE huma primarjament responsabbli mill-operat estensiv ta' kuljum tal-Unjoni Doganali u għaldaqstant jikkooperaw ma' xulxin u mal-Kummissjoni. Fl-istess ħin, il-kooperazzjoni internazzjonali usa' hija kruċjali biex jitħarsu l-interessi taċ-ċittadini Ewropej u tan-negozji Ewropej madwar id-dinja. F'dan ir-rigward, l-UE ffirmat aktar minn 50 ftehim internazzjonali li jipprevedu kooperazzjoni doganali u assistenza amministrattiva reċiproka ma' 80 pajjiż barra mill-UE biex jappoġġaw il-kontrolli u l-infurzar u jissimplifikaw u jarmonizzaw il-proċeduri doganali, li min-naħa tagħhom inaqqsu l-piż amministrattiv u l-ispejjeż għall-kumpaniji Ewropej. Dan l-aħħar il-Kummissjoni pproponiet li fil-baġit tal-UE li jmiss jitkompla l-impenn finanzjarju ta' EUR 950 miljun għall-programmi doganali. Dawn il-flus għandhom jgħinu biex jizdiedu l-kooperazzjoni u l-iskambju tad-data bejn l-awtoritajiet doganali u biex l-uffiċjali doganali jingħataw appoġġ u taħriġ fil-ħidma tagħhom. Fil-pjanijiet tal-baġit tal-UE ġie inkluż ukoll fond ġdid ta' EUR 1.3 biljun biex jgħin lill-Istati Membri jixtru, iżommu u jibdlu tagħmir doganali tal-ogħla livell. Għal aktar informazzjoni Tista' ssib aktar informazzjoni dwar il-Kampanja li tiċċelebra l-50 sena tal-Unjoni Doganali hawnhekk Tista' ssib aktar informazzjoni dwar il-kummerċ internazzjonali hawnhekk Is-sit web tal-Kummissarju Pierre Moscovici Segwi lill-Kummissarju Moscovici fuq Twitter